懷安光孝寺觀空軒遺圓長老
作者：王灼
朝代：宋

paragraphs: 寶坊鬰鬰滿松檜，獨有小軒花數輩。
榜以觀空作正觀，要識轉物大三昧。
世間眩人萬紅紫，心君已落色界內。
那知心境無異法，真見元非色塵外。
色空雙忘未奇特，非非想處亦橫潰。
誰因拈花發微笑，嚼蕊嗅香不相礙。
吾儕跛鼈望千里，安得還都如歷塊。
詩成懷藏擬不出，彼上人者難酬對。